|  |  |
| --- | --- |
|  | 8. november 2016  Pressemeddelelse |
|  | Frilandsmuseet |

**Juletraditionen tro, så opsættes ’Et Juleeventyr’ på Frilandsmuseets Teater**

Charles Dickens ’Et Juleeventyr’ genopsættes for fjerde år i træk på Frilandsmuseets Teater i Lyngby.

Publikumsinteressen og anmelderroserne har gjort det til en nem beslutning at holde fast i Dickens klassiske fortælling om vigtigheden af at være fair og bringe glæde, og ikke udnytte og håne hinanden bare fordi man kan. Det var et vigtigt budskab i 1843, da Dickens skrev ’Et Juleeventyr’, og det er det også i dag.

Frilandsmuseets udgave af ’Et Juleeventyr’ har ændret karakter fra den første opsætning, hvor aldersgrænsen var 8 år, og en hel del uhygge bredte sig i Bernhard Olsen Teateret, og så til de to seneste år, hvor den har fundet sit leje som en langt overvejende komisk, musikalsk og kun en lille smule uhyggelig forestilling, der passer til børn fra 6 år.

- I seksårsalderen forstår man godt, at det ikke er sagen at være hånlig og nærig, men man bliver let bange, så derfor har vi nedtonet uhyggen.

Det siger instruktør Peter Darger, der er godt tilfreds med årets opsætning, der byder på helt nye skuespillere på scenen.

Brian Hjulmann spiller Scrooge/Albert Fetisen i år, og Anders Aamodt er også ny som Tiny Tim/Harald og barndommens ånd. Men en skuespiller går igen – og det på flere måder – og det er Benjamin Boe i rollen som genfærd, juleånd og musikant.

- Det er den samme forestilling, men hver gang på en ny måde. En skuespiller giver en figur sig eget liv, og det gør det spændende hvert år, når prøverne går i gang, og der opstår andre fortolkninger og ny kemi mellem spillerne, som giver teksten, sangene og ikke mindst humoren et anderledes tvist.

Teaterverdenen holder meget af klassiske fortællinger, der kan fortolkes og bearbejdes mange år, endda århundreder efter de er skrevet – og Frilandsmuseet er ingen undtagelse, når dørene igen åbnes for årets juleforestilling i Bernhard Olsen Teateret (opkaldt efter museets grundlægger..

**SPILLEPERIODE**

**15. november – 18. december 2016**  
Lørdag og søndag  
Kl. 13.00 og 15.00  
Fra 6-106 år  
Tirsdag-torsdag  
kl. 9.45 og 11.30  
Fra 0. - 4. klasse (kun skoler i hverdagene)

Varer 45 min.

**STED**  
Bernhard Olsen Teateret  
Højskolevej 17  
2800 Lyngby

**PÅ SCENEN**  
Brian Hjulmann: Scrooge/Albert Fetisen  
Benjamin Boe: Juleånd, musikant og genfærd  
Anders Aamodt: Tiny Tim/Harald og barndommens ånd

Live-musikere: Martin Seier og Mikkel Gomard

**BAG SCENEN**  
Forfatter Kåre Bluitgen har bearbejdet Dickens oprindelige tekst, digteren Ursula Andkjær Olsen har skrevet sangteksterne, jazzmusiker Nikolaj Hess har komponeret musikken, Anna Lawaetz er dramaturg, Anette Hansen scenograf, Petter Madegård har skabt animationerne og i instruktørstolen sidder Peter Darger, som er leder af Frilandsmuseets Teater.

**ANMELDERUDSAGN**  
Frilandsmuseet er stolt af stykkets anmeldelser, der indtil nu har budt på vendinger som ”Aldeles forrygende”, ”Iscenesat med djærvt overskud”, ”Utrolig humoristisk fremført”, ”Forestillingen kan varmt anbefales” og ”Underholdende familieteater”.

**PREMIERE/PRESSE**  
**Søndag den 20. november kl. 15.00**   
Kontakt for anmelderbilletter og pressekontakt for Frilandsmuseets Teater:   
Mail: [*trine.jul.bastrup@natmus.dk*](mailto:trine.jul.bastrup@natmus.dk)Mobil: 6127 0453

Find mere **information om årets opsætning** og bestilling af billetter her:  
<http://natmus.dk/museerne/frilandsmuseet/teater-paa-frilandsmuseet/et-juleeventyr/>

**Praktisk information** om parkering og offentlig transport kan findes her:   
<http://natmus.dk/museerne/frilandsmuseet/teater-paa-frilandsmuseet/praktiske-oplysninger/>